2. pielikums

Valsts valodas centra

brīvprātīgā darba nolikumam

**Pretendentu atlase un vērtēšana**

1. Pretendentu pieteikumus vērtē Valsts valodas centra direktora izveidota komisija (turpmāk – komisija).

2. Komisija ir lemttiesīga, ja tajā piedalās vismaz divas trešdaļas komisijas locekļu.

3. Komisijas tiesības:

3.1. pieaicināt speciālistus vai ekspertus ar padomdevēja tiesībām;

3.2. ja nepieciešams, pieprasīt pretendentam paskaidrot pieteikumā sniegto informāciju.

4. Komisijas darbu vada komisijas priekšsēdētājs, bet komisijas priekšsēdētāja prombūtnē – komisijas priekšsēdētāja vietnieks. Komisijas lēmumi tiek pieņemti komisijas sēžu laikā, atklāti balsojot. Lēmums tiek atzīts par pieņemtu, ja par to balsojis klātesošo komisijas locekļu vairākums. Balsīm sadaloties vienādi, izšķirošais ir komisijas priekšsēdētāja vērtējums.

5. Komisijas priekšsēdētājs sasauc komisijas pirmo sēdi ne vēlāk kā 10 (desmit) dienu laikā pēc pieteikuma iesniegšanas termiņa beigām.

6. Komisijas sēdes protokolē. Protokolus paraksta visi klātesošie komisijas locekļi, bet pievienoto komisijas lēmumu – komisijas priekšsēdētājs.

7. Pretendentu atlase un iesniegto pieteikumu vērtēšana:

7.1. pretendentu atlase notiek, izvērtējot pieteikumu, rakstiskas pārbaudes un pārrunu rezultātus;

7.2. pieteikumus atver pirmajā komisijas sēdē to iesniegšanas secībā;

7.3. pēc katra pieteikuma atvēršanas un pretendenta nosaukšanas pieteikumu reģistrē komisijas sēdes Pieteikumu atvēršanas protokolā, norādot, vai pretendents atbilst noteiktajām prasībām. Pretendentus, kas neatbilst prasībām, komisija izslēdz no turpmākas dalības nākamajā pretendentu atlases posmā;

7.4. Pieteikumu atvēršanas protokolu paraksta visi klātesošie komisijas locekļi;

7.5. Pēc pieteikumu izvērtēšanas pretendentus piecu darbdienu laikā telefoniski uzaicina uz apmācībām, kurās ietilpst:

7.5.1. latviešu valodas kultūras jautājumi;

7.5.2. jautājumi, kas saistīti ar Valsts valodas likuma piemērošanu;

7.5.3. komunikācija.

7.6. Pretendentu pārbaudījums notiek nedēļas laikā pēc apmācībām, par to informējot pretendentu telefoniski ne vēlāk kā trīs darbdienas iepriekš.

8. Rakstiskas pārbaudes un pārrunu kārtība:

8.1. Sākot rakstisku pārbaudi, komisijas vadītājs vai cita ar direktora rīkojumu noteikta persona iepazīstina pretendentus ar tās norises noteikumiem:

8.1.1. rakstiskā pārbaudē atļauts izmantot tikai komisijas izsniegtus materiālus;

8.1.2. rakstisku pārbaudi kārto patstāvīgi.

8.2. Rakstiskajai pārbaudei ir trīs daļas:

8.2.1. latviešu valodas zināšanu pārbaude;

8.2.2. zināšanu pārbaude par Valsts valodas likuma un saistīto normatīvo aktu prasībām un to piemērošanu;

8.2.3. domāšanas spēju tests.

8.3. Pēc rakstiskas pārbaudes izvērtēšanas tiek rīkotas pārrunas, kuru laikā izvērtē pretendentu motivāciju veikt sabiedriskā palīga pienākumus.

8.4. Komisija novērtē pretendenta spēju veikt sabiedriskā palīga pienākumus pēc šādiem kritērijiem un piešķir punktus:

|  |  |  |  |
| --- | --- | --- | --- |
| Nr. | Kritēriji | Maksimālais punktu skaits | Punktu skala |
|  | KOPĀ: | **40** |  |
|  | **Dokumenti:** | **5** |  |
| 8.4.1. | **Pretendenta līdzšinējās darbības pieredze**Minimālās prasības – 5 punkti. | 5 | 5 – pretendenta līdzšinējā darbības pieredze ir atbilstoša uzdevumu īstenošanai;0 – pretendentam nav atbilstošas pieredzes, lai nodrošinātu uzdevumu īstenošanu. |
|  | **Pretendenta kompetence:** | **35** |  |
| 8.4.2. | **Latviešu valodas pārbaude**Vērtējums – ar testa un teksta uzdevuma palīdzību.Minimālās prasības – 5 punkti. | 10 | Vērtējums – ar testa palīdzību (maksimāli 4 punkti, minimāli – 2):1. Testā 10 pareizas atbildes – 4 punkti;2. Testā 9-8 pareizas atbildes – 3 punkti;3. Testā 7-5 pareizas atbildes – 2 punkti;4. Testā 4-2 pareizas atbildes – 1 punkts;5. Testā 1 pareiza atbilde – 0 punkti.Esejas par Valsts valodas centram aktuālu tēmu gramatikas un stila vērtējums (maksimāli 6 punkti, minimāli – 3):1. Esejas gramatikas vērtējums:1.1. Nav pieļauta neviena gramatikas kļūda – 3 punkti;1.2. Pieļautas 1-2 kļūdas – 2 punkti;1.3. Pieļautas 3-5 kļūdas – 1 punkts;1.4. Pieļautas 6 un vairāk kļūdas – 0 punkti.2. Esejas stila vērtējums:2.1. Stils vērtējams kā labs – 3 punkti;2.2. Stils vērtējams kā viduvējs – 2 punkti;2.3. Stils vērtējams kā slikts – 1 punkts;2.4. Nav ievērotas nekādas stila normas – 0 punkti. |
| 8.4.3. | **Zināšanas par Valsts valodas likuma un saistīto normatīvo aktu prasībām un to pielietojumu**Vērtējums – ar pārbaudes darba palīdzību (laiks – 45 minūtes).Minimālās prasības – 6 punkti. | 10 | 10 punkti – pilnībā izprot jautājumu būtību, spēj patstāvīgi atrisināt visus uzdevumus (pieļaujama 1 kļūda);8 punkti – izprot jautājumu būtību, spēj patstāvīgi atrisināt visus uzdevumus; prot piemērot tiesību aktu normas (2-3 kļūdas);6 punkti – izprot jautājumu būtību, spēj patstāvīgi atrisināt vairumu uzdevumu (4-5 kļūdas);4 punkti – izprot jautājumu būtību, spēj patstāvīgi atrisināt lielu daļu uzdevumu (6-7 kļūdas);2 punkti – daļēji izprot jautājumu būtību, spēj patstāvīgi atrisināt daļu uzdevumu (8-9 kļūdas);0 punkti – neizprot jautājumu būtību, nespēj atrisināt pietiekami lielu daudzumu uzdevumu, neprot piemērot tiesību aktu normas (pieļautas 10 un vairāk kļūdas). |
| 8.4.4. | **Domāšanas spēju tests**Vērtējums – ar testa palīdzību (laiks – 25 minūtes).Minimālās prasības – 5 punkti. | 10 | 10 punktu (25 pareizas atbildes);9 punkti (24 pareizas atbildes);8 punkti (23 pareizas atbildes);7 punkti (21-22 pareizas atbildes);6 punkti (19-20 pareizas atbildes);5 punkti (17-18 pareizas atbildes);4 punkti (13-16 pareizas atbildes);3 punkti (9-12 pareizas atbildes);2 punkti (5-8 pareizas atbildes);1 punkts (1-4 pareizas atbildes);0 punktu (nevienas pareizas atbildes) |
| 8.4.5. | **Pārrunas**Minimālās prasības – 3 punkti. | 5 | 5 punkti – teicamas komunikācijas spējas un argumentācijas prasmes (nepieļauj nevienu kļūdu); pretendenta motivācija atbilst Valsts valodas likuma mērķim – nodrošināt latviešu valodas saglabāšanu, aizsardzību un attīstību, kā arī nodrošināt tiesības brīvi lietot latviešu valodu jebkurā dzīves jomā visā Latvijas teritorijā, konsultējot personas par Valsts valodas likuma prasībām publiskajā informācijā un preču marķējumā un lietošanas instrukcijās ietvertajā informācijā.3 punkti – apmierinošas komunikācijas spējas un argumentācijas prasmes (3-4 kļūdas); motivācija daļēji atbilst Valsts valodas likuma mērķim.0 punkti – nespēj argumentēt savu viedokli, stipri apgrūtināta komunikācija; motivācija neatbilst Valsts valodas likuma mērķim. |

8.5. Veicot pretendentu novērtējumu, katrs klātesošais komisijas loceklis aizpilda un paraksta pieteikumu individuālās vērtēšanas tabulu. Komisijas locekļu sagatavotās un parakstītās vērtēšanas tabulas apkopo vienā kopējā tabulā.

8.6. Pretendentu pieteikumus sarindo dilstošā secībā atbilstoši iegūtajam vidējam punktu skaitam, kuru aprēķina, saskaitot komisijas locekļu individuālos vērtējumus par katru pretendentu un iegūto summu izdalot ar komisijas locekļu skaitu.

8.7. Ja pretendents ir saņēmis vismaz 24 punktus komisijas vidējā izvērtējumā, viņam tiek piedāvāts noslēgt brīvprātīgā darba līgumu par sabiedriskā palīga pienākumu veikšanu.

8.8. Par rezultātiem paziņo katram pretendentam, kas atbilst visiem kritērijiem, rakstveidā piecu darbdienu laikā pēc lēmuma pieņemšanas par līguma noslēgšanu ar pretendentu.